ভেনেজুয়েলাতেও অন্তর্বর্তী সরকার! দেশের দায়িত্ব পেলেন এই মহিলা

ওয়েব ডেস্ক: শনিবার গভীর রাতে ভেনেজুয়েলার (Venezuela) উপর নজিরবিহীন সামরিক অভিযান চালিয়েছে আমেরিকা (USA)। আটক করে দেশ থেকে সরিয়ে আনা হয়েছে সে দেশের রাষ্ট্রপতি নিকোলাস মাদুরোকে (Nicolas Maduro)। এর কয়েকঘন্টা পরেই এক অন্তর্বর্তীকালীন মহিলা রাষ্ট্রপতি (Interim President) পেল ভেনেজুয়েলা। রবিবার সে দেশের সুপ্রিম কোর্ট বর্তমানে উপ-রাষ্ট্রপতি পদে থাকা দেলসি রদ্রিগেজকে (Delcy Rodriguez) অন্তর্বর্তী রাষ্ট্রপতির দায়িত্ব গ্রহণের নির্দেশ দেয়।

এদিন ভেনেজুয়েলার সুপ্রিম কোর্টের সাংবিধানিক বেঞ্চ জানায়, রাষ্ট্রপতি নিকোলাস মাদুরোর অনুপস্থিতির কারণে প্রশাসনিক ধারাবাহিকতা ও জাতীয় প্রতিরক্ষা সুনিশ্চিত করতে এই সিদ্ধান্ত নেওয়া হয়েছে। আদালতের রায়ে বলা হয়, “দেশের প্রশাসনিক সুস্থিতি বজায় রাখতে বলিভারীয় প্রজাতন্ত্রের রাষ্ট্রপতির দফতরের দায়িত্ব দেওয়া হচ্ছে ডেলসি রদ্রিগেজকে।”

আরও পড়ুন: আমেরিকায় বড়সড় জঙ্গি হামলা রুখল এফবিআই!

বামপন্থী গেরিলা নেতা হোর্হে আন্তোনিও রদ্রিগেজের কন্যা দেলসি রদ্রিগেজ ভেনেজুয়েলার সমাজতান্ত্রিক শাসনব্যবস্থার অন্যতম প্রভাবশালী এক মুখ। তিনি প্রেসিডেন্ট মাদুরোর ঘনিষ্ঠ ও বিশ্বস্ত সহযোগী হিসেবে পরিচিত। এর আগে তিনি উপ-রাষ্ট্রপতি, অর্থমন্ত্রী ও তৈলমন্ত্রীর দায়িত্ব পালন করেছেন। মার্কিন নিষেধাজ্ঞা ও তীব্র মূল্যস্ফীতির সময় দেশের অর্থনীতির গুরুত্বপূর্ণ নিয়ন্ত্রণ তাঁর হাতেই ছিল। এক সময় মাদুরো তাঁকে তাঁর শাসনের ‘আগ্রাসী রক্ষক’ হিসেবে উল্লেখ করে ‘টাইগার’ বলেও আখ্যা দিয়েছিলেন।